
Hulladék alapú szálerősített geopolimer kompozitok eljárástechnikai vizsgálata


Az elmúlt évtizedekben, rendkívül kedvező tulajdonságainak köszönhetően, egyre nagyobb figyelmet kapó környezetbarát geopolimer kötőanyagok vizsgálatát választottam TDK dolgozatom témájának. A geopolimerek szerkezetüket tekintve szervetlen polimerek, de mesterséges kőzeteknek is felfoghatók. Vonzerejük az egyszerű előállításban, a nagy szilárdságban, ellenállóságban, így a felhasználási területek sokszínűségében és a változatos alapanyagokban rejlik. A geopolimer kompozitok gyakran készülnek olyan nagy mennyiségben felhalmozódott ipari hulladékokból, (mint például a deponált erőműi pernye is) melyek újrahasznosítása egyelőre nem megoldott, ezáltal hazai és globális szinten is komoly problémát jelent.
A geopolimerek egyes tulajdonságai – bedolgozhatóság, nyomószilárdság, hajlítószilárdság – befolyásolhatók az alapanyagok megfelelő előkészítésével, adalékanyagok hozzáadásával, illetve különböző szálerősítési módszerek alkalmazásával. Ezen jelenség megfigyeléséhez szisztematikus kísérletsorozatot végeztem el, ami során geopolimer próbatesteket készítettem tiszaújvárosi deponált barnaszén pernyéből és metakaolinból. A próbatestek elkészítéséhez az erőműi pernyét laboratóriumi golyósmalomban mechanikailag aktiváltam, majd 0, 10, 15, 20, 25 és 50 tömegszázalék metakaolinnal helyettesítettem. A próbatesteken hőkezelést, illetve egy hét pihentetést követően nyomószilárdság vizsgálatot és FTIR spektroszkópia mérést végeztem, ebből következtettem a metakaolin keverékre gyakorolt hatására. A legkiemelkedőbb eredményeket a 15 m/m%-os próbatestek produkálták, közel hatszoros egytengelyű nyomószilárdság növekedést, a kizárólag pernyét tartalmazó keverékhez képest, ezért ezt a keverési arányt választottam a szálerősítés alapjául. Ezt követően három szálerősítési keverési eljárást vizsgáltam meg E-üvegszálak alkalmazásával.
A szálerősített próbatesteken a már fentebb említett kezelési-pihentetési folyamatok után nyomó- és hajlítószilárdság vizsgálatot is végeztem, amely jellemzően a hajlítószilárdság növekedését eredményezte. A vizsgálatok során megállapítottam, hogy a különböző keverési eljárások közül melyik a legalkalmasabb az általam használt E-üvegszálak megfelelő homogenizálására.
 



